CELEX: 52011XG0304(01)
Language: sl
Date: 2011-03-04
Title: Sklepi Sveta o vlogi izobraževanja in usposabljanja pri izvajanju strategije „Evropa 2020“

4.3.2011   
            
            
               SL
            
            
               Uradni list Evropske unije
            
            
               C 70/1
            
         Sklepi Sveta o vlogi izobraževanja in usposabljanja pri izvajanju strategije „Evropa 2020“
   2011/C 70/01
   SVET EVROPSKE UNIJE –
   OB POUDARJANJU popolne pripravljenosti, da Evropskemu svetu da na voljo strokovno znanje Sveta o politiki izobraževanja in usposabljanja ter dejavno prispeva k uspešnemu izvajanju strategije „Evropa 2020“ za delovna mesta in rast ter evropskega semestra;
   OB OPOZARJANJU, da je cilj strategije zagotoviti pametno, trajnostno in vključujočo rast, ki naj bi jo podprli z več krovnimi cilji in vrsto vodilnih pobud;
   IN OB UPOŠTEVANJU letnega pregleda rasti za leto 2011, ki ga je predstavila Komisija, vključno s poročilom o napredku pri izvajanju strategije „Evropa 2020“, makroekonomskim poročilom in osnutkom skupnega poročila o zaposlovanju, ter integriranih smernic strategije „Evropa 2020“;
   POUDARJA, DA
   sta izobraževanje in usposabljanje bistvena za doseganje ciljev pametne, trajnostne in vključujoče rasti iz strategije „Evropa 2020“, predvsem zato, ker spodbujata socialno kohezijo in vključevanje, državljani pa pridobijo znanje in spretnosti ter kompetence, ki so potrebne, da bosta lahko evropsko gospodarstvo in evropska družba še naprej konkurenčna in inovativna. Ta ključna vloga izobraževanja in usposabljanja se bi morala zato v celoti odražati v delu Sveta med novim „evropskim semestrom“, ki se je začel na začetku leta 2011. Svet bi moral ob podpori Komisije zlasti zagotoviti, da bodo celostno obravnavana vprašanja, kot so politični ukrepi in reforme na področju izobraževanja in usposabljanja, njihov prispevek k doseganju evropskih ciljev ter izmenjava dobrih politik in praks.
   MENI, DA
   
               1.
            
            
               „ET 2020“ in njegovi štirje strateški cilji (1) zagotavljajo trdne temelje za evropsko sodelovanje na področju izobraževanja in usposabljanja ter lahko torej znatno prispevajo k doseganju ciljev iz strategije „Evropa 2020“.
            
         
               2.
            
            
               V københavnskem procesu, katerega strateški prednostni cilji so bili pregledani na ministrskem zasedanju v Bruggeju decembra 2010 (2), je poudarjeno, da imata poklicno izobraževanje in usposabljanje ključno vlogo pri podpiranju ciljev strategije Evropa 2020, saj zagotavljata ustrezno visoko kakovostno znanje in spretnosti ter kompetence.
            
         
               3.
            
            
               Dve od predlaganih vodilnih pobud iz strategije „Evropa 2020“ sta posebej pomembni za izobraževanje in usposabljanje:
               
                           (i)
                        
                        
                           prvič, pobuda „Mladi in mobilnost“, katere namen je pomagati mladim, da v izobraževanju in usposabljanju izpolnijo ves svoj potencial ter tako izboljšajo svoje možnosti za zaposlitev. Nujno je zmanjšati število mladih, ki predčasno zapustijo šolo, vsem mladim omogočiti, da pridobijo osnovna znanja in spretnosti, potrebna za nadaljnje učenje, in ponuditi več priložnosti za učenje pozneje v življenju. Visokošolske zavode bi bilo treba spodbujati, da bi izboljšale kakovost in ustreznost svojih programov ter tako k vpisu na visokošolski študij privabile širši krog državljanov, hkrati pa bi bilo treba v celotnem izobraževalnem sistemu in tudi v neformalnih okvirih, kot sta delo in udeležba mladih, spodbujati učno mobilnost. Poleg tega bi se bilo treba zavzemati, da se med učenjem pridobi več izkušenj na delovnem mestu in podjetniških izkušenj, ter ustvariti več priložnosti za prostovoljne dejavnosti, samozaposlovanje ter delo in izobraževanje v tujini;
                        
                     
                           (ii)
                        
                        
                           drugič, pobuda „Program za nova znanja in spretnosti in nova delovna mesta“, v kateri je poudarjena potreba po nadgradnji znanja in spretnosti ter izboljšanju zaposljivosti. Izpopolniti je treba postopek ugotavljanja potreb po usposabljanju, prav tako pa tudi zagotoviti, da izobraževanje in usposabljanje bolj ustrezata trgu dela, olajšati dostop posameznikov do možnosti za vseživljenjsko učenje in do svetovanja v zvezi s tem ter omogočiti nemoten prehod med izobraževanjem in usposabljanjem ter zaposlitvijo. V ta namen je treba vzpostaviti tesnejše sodelovanje in partnerstvo med javnimi službami, ponudniki izobraževanja in usposabljanja ter delodajalci na nacionalni, regionalni in lokalni ravni. Za povečanje zaposljivosti sta izredno pomembna tudi prehod na sisteme za pridobivanje kvalifikacij, ki bodo temeljili na učnem izidu, ter večje priznavanje znanj, spretnosti in kompetenc, pridobljenih v okviru neformalnega ali priložnostnega učenja.
                        
                     
         
               4.
            
            
               Izobraževanje in usposabljanje lahko ogromno prispevata tudi v okviru drugih vodilnih pobud, kot sta „Evropski program za digitalne tehnologije in Unija inovacij“. Evropski izobraževalni sistemi in sistemi usposabljanja morajo nuditi pravo kombinacijo znanja in spretnosti ter kompetenc, zagotavljati zadostno število diplomantov iz znanosti, matematike in inženirstva, zagotoviti osnovna znanja in spretnosti ter motivacijo in ljudi naučiti, kako naj se učijo, spodbujati razvoj prečnih kompetenc, vključno s tistimi, ki omogočajo uporabo sodobnih digitalnih tehnologij, spodbujati trajnostni razvoj in aktivno državljanstvo ter ustvarjalnost, inovativnost in podjetništvo.
            
         
               5.
            
            
               V skladu s cilji pobude „Evropska platforma za boj proti revščini“ si je treba bolj prizadevati za podpiranje prikrajšanih udeležencev v učnem procesu in jim dati več priložnosti. Dejavniki, kot sta dostop do visoko kakovostnega izobraževanja in varstva že v zgodnjem otroštvu ter zagotavljanje inovativnih možnosti za usposabljanje in izobraževanje prikrajšanih skupin, so pomembni za zmanjšanje socialnih razlik in omogočanje vsem državljanom, da v celoti izpolnijo svoj potencial;
            
         POUDARJA:
   I.   Izobraževanje in usposabljanje sta ključna za doseganje ciljev iz strategije „Evropa 2020“
   
   
               1.
            
            
               Nujno je učinkovito vlaganje v visoko kakovostno, sodobno in reformirano izobraževanje in usposabljanje, saj bosta ustvarila temelje za dolgoročno uspešnost Evrope, hkrati pa ljudem nudila obsežnejše in boljše znanje, spretnosti in kompetence, ter tako že v kratkem roku pomagala pri odzivanju na posledice krize.
            
         
               2.
            
            
               Bistveno je izboljšati priložnosti vseživljenjskega učenja za vse in na vseh stopnjah izobraževanja in usposabljanja, zlasti z izboljšanjem privlačnosti in ustreznosti poklicnega izobraževanja in usposabljanja ter s povečanjem udeleženosti v izobraževanju odraslih, ki mora postati tudi bolj ustrezno.
            
         
               3.
            
            
               Nujno se je treba spoprijeti s položajem mladih, ki se ob vstopu na trg dela zaradi hude krize spopadajo z izrednimi težavami.
            
         
               4.
            
            
               Treba je izboljšati odzivnost izobraževalnih sistemov in sistemov usposabljanja na nove zahteve in trende, da bi se lahko bolje odzvali na potrebe delovnega trga ter družbene in kulturne izzive globaliziranega sveta.
            
         II.   Še bolj si bo treba prizadevati za doseganje krovnih ciljev v izobraževanju
   
   
               5.
            
            
               Izpolnitev dveh krovnih ciljev EU v izobraževanju in usposabljanju – tj. zmanjšanje stopnje osipa na področju izobraževanja na manj kot 10 % ter povečanje deleža prebivalstva med 30 in 34 letom starosti, ki je končalo terciarno izobraževanje, na vsaj 40 % – bo pozitivno vplivalo na delovna mesta in rast. Poleg tega bodo ukrepi, sprejeti v sektorju izobraževanja in usposabljanja, prispevali k doseganju ciljev na drugih področjih, na primer pri povečanju stopnje zaposlenosti, spodbujanju raziskav in razvoja ter zmanjševanju revščine.
            
         
               6.
            
            
               Glede prvega od navedenih ciljev je treba poudariti, da je zgodnje zapuščanje šole kompleksen pojav, na katerega vplivajo izobraževalni, osebni ter socialnoekonomski dejavniki. Ta problem je treba reševati s preventivnimi in kompenzacijskimi ukrepi, kot je „druga priložnost“ za izobraževanje, ter s tesnim usklajevanjem med sektorjema izobraževanja in usposabljanja ter z drugimi ustreznimi področji politik. Uspeh bi lahko dosegli z ukrepi politik, kot so boljše izobraževanje v zgodnjem otroštvu, posodobljeni učni načrti, boljša izobrazba učiteljev, inovativne metode poučevanja, podpora, prilagojena posamezniku – zlasti za prikrajšanje skupine, tudi priseljence in Rome – in večjim sodelovanjem z družinami in lokalno skupnostjo.
            
         
               7.
            
            
               Tudi za drugi cilj je potreben večstranski pristop. Za privlačnost in učinkovitost terciarnih in enakovrednih izobraževalnih sistemov so potrebni velik obseg učinkovitih naložb, posodobitev učnih načrtov in boljše upravljanje. Inovativnost bi bilo treba spodbujati na sistemski in institucionalni ravni, hkrati pa bi bilo treba učinkoviteje izkoristiti sredstva, ki so na voljo, ter najti bolj raznolike vire financiranja. Prav tako je treba spodbujati vzpostavitev boljših vezi s širšim svetom, kar je mogoče doseči s partnerstvi s podjetji in raziskovanjem, ter večjo dostopnost za netradicionalne učence, kar je mogoče zagotoviti z ustreznimi spodbudami ter potrjevanjem, programi podpore in svetovalnimi službami;
            
         ZATO POZIVA DRŽAVE ČLANICE, NAJ ZA VPRAŠANJA, POVEZANA Z IZOBRAŽEVANJEM IN USPOSABLJANJEM,
   
               1.
            
            
               sprejmejo nacionalne programe reform (NPR), ki so ciljno naravnani in usmerjeni v ukrepe in ki bodo pripomogli k izpolnitvi ciljev strategije „Evropa 2020“, vključno s krovnimi cilji EU;
            
         
               2.
            
            
               v skladu s postopki odločanja v posameznih državah sprejmejo politične ukrepe, ki so skladni z nacionalnimi cilji, pri čemer upoštevajo različne izhodiščne položaje in nacionalne danosti držav članic;
            
         
               3.
            
            
               horizontalno in tesno sodelujejo z drugimi ustreznimi sektorji, ki delujejo v procesu „Evropa 2020“ na nacionalni ravni, predvsem z ministrstvi za zaposlovanje pa tudi drugimi interesnimi skupinami, kot so socialni partnerji, ko oblikujejo in poročajo o izvajanju nacionalnih politik zaposlovanja v luči integriranih smernic št. 8 in 9 (3);
            
         
               4.
            
            
               spodbujajo večje sodelovanje med visokošolskimi zavodi, raziskovalnimi inštituti in podjetji, da bi okrepili trikotnik znanja kot podlago za inovativnejše in ustvarjalnejše gospodarstvo v skladu z integrirano smernico št. 4 (4).
            
         DRŽAVE ČLANICE IN KOMISIJO POZIVA, NAJ
   
               1.
            
            
               okrepijo horizontalno sodelovanje in izmenjavo izkušenj in dobrih praks o izvajanju NPR med državami članicami ter te vidike po potrebi vključijo v prihodnje dejavnosti vzajemnega učenja;
            
         
               2.
            
            
               še močneje spodbujajo priložnosti za seznanjanje s politiko, zlasti na področjih, ki jih zajema strategija „Evropa 2020“, ter z učinkovitejšim izkoriščanjem rezultatov evropskega sodelovanja, večjo preglednostjo in podpiranjem bolj usmerjenega sodelovanja zagotovijo, da bo odprta metoda koordinacije bolj upoštevala potrebe in interese držav članic;
            
         
               3.
            
            
               okrepijo povezanost med določenimi vrednostmi in cilji strategije „Evropa 2020“, zlasti z okrepitvijo zbirke podatkov na tem področju ter z večjo udeleženostjo sektorja izobraževanja in usposabljanja pri ugotavljanju ovir za rast in zaposlovanje;
            
         
               4.
            
            
               kot je opisano v pobudi „Program za nova znanja in spretnosti in nova delovna mesta“, izboljšajo sposobnost predvidevanja potreb na trgu dela in potreb po znanju in spretnostih ter sposobnost odgovarjanja nanje, zagotovijo pravo kombinacijo znanja in spretnosti, tudi prečnih kompetenc, na primer digitalnih in podjetniških, ter pripravijo vsestransko strategijo za boljšo dostopnost vseživljenskega učenja, zlasti za prikrajšane skupine.
            
         KOMISIJO POZIVA, NAJ
   
               1.
            
            
               v dogovoru z državami članicami utrdi povezave med izvajanjem strateškega okvira „ET 2020“ in strategije „Evropa 2020“, zlasti glede delovnih obdobij, poročanja in določanja ciljev. Pri predlaganju srednjeročnih prednostnih nalog za novo obdobje „ET 2020“ bi bilo treba upoštevati zlasti krovne cilje in ustrezne ukrepe, sprejete v okviru pobud „Mladi in mobilnost“ ter „Program za nova znanja in spretnosti in nova delovna mesta“;
            
         
               2.
            
            
               se zavzema, da bodo v skupnih poročilih o napredku „ET 2020“ ustrezno upoštevani cilji strategije „Evropa 2020“, ter prizna, da imajo ta poročila jasno dodano vrednost za zagotavljanje večjega vpogleda v nacionalne politike držav članic o izobraževanju;
            
         
               3.
            
            
               pripravi temeljito analizo napredka pri izpolnjevanju krovnih ciljev in meril uspešnosti iz „ET 2020“, ki bo podlaga za izmenjavo mnenj v Svetu med vsakim evropskim semestrom;
            
         
               4.
            
            
               poveča prepoznavnost in preglednost ukrepov, sprejetih v okviru odprte metode koordinacije, tako da zagotovi učinkovito operativno usklajevanje, v katerem sodelujejo države članice in pri čemer bi lahko sodelovale tudi zainteresirane strani;
            
         
               5.
            
            
               pripravi analizo v podporo izmenjavi mnenj v okviru odprte metode koordinacije o povezavi med naložbami v izobraževanje in pristopi politik za izpolnitev ciljev strategije „Evropa 2020“.
            
         
      (1)  UL C 119, 28.5.2009.
   
      (2)  Sporočilo iz Bruggeja o okrepljenem evropskem sodelovanju na področju poklicnega izobraževanja in usposabljanja: http://ec.europa.eu/education/lifelong-learning-policy/doc/vocational/bruges_en.pdf
   
      (3)  
   
               Št. 8:
            
            
               razvijanje usposobljene delovne sile, ki ustreza potrebam trga dela, ter spodbujanje vseživljenjskega učenja.
            
         
               Št. 9:
            
            
               izboljšanje uspešnosti izobraževalnih sistemov in sistemov usposabljanja na vseh ravneh terspodbujanje vključevanja v terciarno ali temu enakovredno izobraževanje.
            
         
      (4)  
   
               Št. 4:
            
            
               zagotavljanje čim večje podpore za raziskave in razvoj ter inovacije, krepitev trikotnika znanja in sprostitev potenciala digitalnega gospodarstva.